Kazerunas
Kazerunas (pers. کازرون = Kāzerūn) – miestas pietvakarių Irane, Farso provincijoje, į vakarus nuo Širazo, Zagroso kalnuose. Apie 90 tūkst. gyventojų. Oro uostas. Miesto apylinkėse auginami citrusiniai vaisiai, kviečiai, datulės, tabakas, ryžiai, vynuogės, vilnamedžiai, mieste prekiaujama užauginta produkcija. Į šiaurę nuo Kazeruno yra senovinio Bišapuro miesto liekanos su Sasanidų laikų bareljefu ir paminklu Šapūrui I. Į pietryčius nuo miesto yra Kale Gabri pilies griuvėsiai.